b'\n_START_ARTICLE_\nKaarle Laurila\n_START_PARAGRAPH_\nKaarle Sanfrid Laurila (1. kes\xc3\xa4kuuta 1876 Kalajoki \xe2\x80\x93 15. syyskuuta 1947 Helsinki) oli suomalainen estetiikan tutkija, Helsingin yliopiston taidefilosofian professori ja Valvoja-lehden p\xc3\xa4\xc3\xa4toimittaja.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nKaarle Laurilan vanhemmat olivat maanviljelij\xc3\xa4 Heikki Laurila ja em\xc3\xa4nt\xc3\xa4 Anna Kreeta Untinen. H\xc3\xa4n p\xc3\xa4\xc3\xa4si ylioppilaaksi Oulun suomalaisesta lyseosta 1895 ja valmistui filosofian kandidaatiksi 1897, lisensiaatiksi 1903 ja tohtoriksi 1907._NEWLINE_Laurilan toimi saksan ja ranskan kielen opettajana tai lehtorina Sortavalan lyseossa 1900\xe2\x80\x931901 ja 1902\xe2\x80\x931904, Joensuun lyseossa 1901\xe2\x80\x931902, Turun suomalaisessa reaalilyseossa 1904\xe2\x80\x931908 ja Helsingin suomalaisessa lyseossa 1908\xe2\x80\x931929. Laurila oli saksan kielen ja kirjallisuuden opettajana Helsingin suomalaisessa jatko-opistossa 1910\xe2\x80\x931914 ja 1916\xe2\x80\x931917.  _NEWLINE_Helsingin yliopistossa h\xc3\xa4n toimi taidefilosofian dosenttina 1910\xe2\x80\x931929 ja taidefilosofian henkil\xc3\xb6kohtaisena ylim\xc3\xa4\xc3\xa4r\xc3\xa4isen\xc3\xa4 professorina 1929\xe2\x80\x931945. H\xc3\xa4n oli my\xc3\xb6s Etel\xc3\xa4pohjalaisen osakunnan inspehtori 1932\xe2\x80\x931935._NEWLINE_Laurila oli Kansanvalistusseuran toimikunnan j\xc3\xa4sen 1914\xe2\x80\x931947 ja esimies 1938\xe2\x80\x931947. H\xc3\xa4n toimi my\xc3\xb6s Alfred Kordelinin s\xc3\xa4\xc3\xa4ti\xc3\xb6n hallituksen j\xc3\xa4senen\xc3\xa4 ja varapuheenjohtajana 1937\xe2\x80\x931945, Suomen Kansallisteatterin johtokunnan j\xc3\xa4senen\xc3\xa4 1913\xe2\x80\x931917 ja Suomen suojelusliiton p\xc3\xa4\xc3\xa4asiamiehen\xc3\xa4 1923\xe2\x80\x931928_NEWLINE_Laurila oli naimisissa vuodesta 1910 l\xc3\xa4htien oopperalaulajatar Tellervo Killisen kanssa.'